Batlhanka ba Modimo ba ka etsa Daniele jang ka go nna ba ikobela “balaodi ba bagolo”? (Dan. 6:5, 10; Bar. 13:1; Dit. 5:29) 15 Go fetile masomesome a dingwaga makasine wa Tsogang! o ntse o thusa dimilione tsa batho gore ba ithute se popo e se senolang ka Modimo wa rona yo o tshelang. Ka sekai, ka 2006, kgatiso ya September e ne e na le setlhogo se se reng, “A go Na le Mmopi?” E ne e diretswe gore e thuse batho ba ba foufaditsweng ke thuto ya maaka ya gore ditshedi di iphetogela go nna tse dingwe le ya gore lobopo lo na le dingwaga di le dikete di se kae lo le teng. Kgaitsadi mongwe o ne a kwalela ofisi ya lekala ya kwa United States jaana malebana le kgatiso eo e e kgethegileng: “Letsholo la go tsamaisa kgatiso eno e e kgethegileng le ne la atlega fela thata. Mosadi mongwe o ne a kopa dikhopi di le 20 tsa makasine ono. O ruta biology mme o ne a batla gore mongwe le mongwe wa baithuti ba gagwe a nne le khopi ya gagwe.” Mokaulengwe mongwe o ne a kwala jaana: “Ga ke bolo go tlhagafalela tirelo ya tshimo fa e sa le kwa bokhutlong jwa bo1940 mme gone jaanong ke tloga ke tshwara dingwaga di le 75, mme ga ke ise ke tsamaye ke itumelele tirelo ya tshimo jaaka ke ile ka e itumelela mo kgweding eno, fa ke ne ke tsamaisa kgatiso e e kgethegileng ya Tsogang!”